ועדת הפנים ואיכות הסביבה, כנסת 18, פרוטוקול מספר 87, 2009-11-02 12:45

דוד אזולאי: שלום לכולם, אני מתכבד לפתוח את ועדת הפנים והגנת הסביבה.

דוד אזולאי: הנושא שעל סדר היום – קיום התייעצות להקדמת מועד הבחירות בהתאם לסעיף 146(ב) לפקודת העיריות – עיריית ערד.

דוד אזולאי: על-פי החוק, יש חובת התייעצות של השר עם ועדת הפנים, בנושא קיום מועד הבחירות.

דוד אזולאי: קיבלנו מכתב משר הפנים ב-26 באוקטובר.

דוד אזולאי: אקריא לכם את המכתב, אני מניח שהוא מונח גם לפניכם.

דוד אזולאי: המכתב מופנה ליושב ראש ועדת הפנים.

דוד אזולאי: הנדון – קיום התייעצות להקמת מועד בחירות בהתאם לסעיף 146(ב) לפקודת העיריות – עיריית ערד.

דוד אזולאי: "לאחר קבלת חוות דעת גורמי המקצוע המשרדי, ובחינת הנושא, בכוונתי לשקול עשיית שימוש בסמכותי על פי סעיף 146(ב) לפקודת העיריות ולהקדים את המועד לסיום כהונתם של הוועדה הממונה בעיריית ערד למועד סמוך האפשרי לעריכת בחירות על פי החוק.

דוד אזולאי: לפיכך, וטרם קבלת החלטתי ובהתאם להוראות 146(ב) לפקודת העיריות, אבקש להעלות את הנושא לדיון בפני ועדת הפנים והגנת הסביבה של הכנסת".

דוד אזולאי: ישנה כאן גם חוות דעת שהוכנה על ידי מנהל המינהל לשלטון מקומי במשרד.

דוד אזולאי: כאן אני מבקש לשמוע את עמדת משרד הפנים.

דוד אזולאי: נתבקשתם להעביר לוועדה מהו מועד שאתם מתכננים את הבחירות.

דוד אזולאי: בבקשה.

טל ספיבק: אדוני היושב ראש, לגבי המועד, בעצם המסגרת המשפטית אומרת מיום שהוועדה החליטה על כך, יש לנו 150 יום שזו השליפה הראשונה של פנקס הבוחרים.

טל ספיבק: זה יוצא בסביבות אפריל-מאי.

טל ספיבק: התאריך שאנחנו המלצנו עליו הוא ה-13 באפריל שזה מסיבות טכניות בעיקר.

דוד אזולאי: כלומר, אתה בעצם לקחת את המקסימום.

פניה קירשנבאום: למה 150?

פניה קירשנבאום: למה לא 90 יום?

טל ספיבק: כי בפנקס הבוחרים התקופה הראשונה – 150 יום, זה על פי החוק.

דוד אזולאי: אני מכיר סיטואציה שהכינו פנקס בוחרים פחות מ-150.

טל ספיבק: 150 יום, זה יוצא בסביבות מאי.

טל ספיבק: אנחנו קבענו ב-13 באפריל מסיבות טכניות בעיקר, חגים וכאלה.

טל ספיבק: שהגשת רשימות לא ייפול למשל על פסח, זה בעיקר מסיבות טכניות.

פניה קירשנבאום: למה?

פניה קירשנבאום: אנחנו יכולים לעשות את זה בינואר, ומעכשיו עד ינואר אין שום בחירות ואין שום חגים.

טל ספיבק: לא, אבל החוק מכריח אותנו ל-150 יום.

דוד אזולאי: עד 150 יום.

פניה קירשנבאום: עד 150, לא 150 יום.

אריה ביבי: הם לא מוכנים לעשות את זה בערד.

דוד אזולאי: תודה.

דרורי שפירא: מה שקורה זה, שמשרד הפנים בודק כל הזמן את ההתנהלות של הועדות הממונות.

דרורי שפירא: במקרה של הוועדה הממונה בערד, הגענו למסקנה שאפשר להחזיר את השלטון בהליך דמוקרטי לנבחרי ציבור.

דרורי שפירא: זה כמובן הדבר הרצוי, ולכן בעצם הופנתה הבקשה הזאת לוועדה.

דוד אזולאי: מה אורך חייה של ועדה קרואה בדרך כלל?

דרורי שפירא: כעיקרון, החוק אומר מינימום שנתיים, אנחנו העלנו בוועדה הזאת לשלוש.

דרורי שפירא: זה מינימום שנתיים, אין לנו ועדות שפעלו פחות משנתיים.

דוד אזולאי: אבל החוק, נדמה לי, לא חל רטרואקטיבי על הועדות הללו.

דרורי שפירא: כן, אבל החוק קובע שזה צריך להיות עד מועד הבחירות, ולא פחות משנתיים.

דרורי שפירא: ברוב הוועדות, אלא אם כן קיימנו איתכם היוועצות.

דוד אזולאי: מתי כוננה המועצה הזאת - יולי 2007.

אריה ביבי: שנתיים וחצי, בסדר.

יעקב לקס: אני תושב ערד, מאחוריי עומדים כמה עשרות תושבים שביומיים פנו אל חברי הוועדה ואל הוועדה בבקשה להתחשב בדעת הציבור בערד, ולא רק בסעיפי המאזנים וההתנהלות התקינה.

יעקב לקס: אקדים ואומר, שאין לי שום אינטרס פוליטי כיוצא בזה לכל האנשים ששלחו את המכתב, אין שום אינטרס פוליטי אישי.

יעקב לקס: כל שאנחנו מבקשים הוא להשאיר את ערד במסלול הצמיחה, ושיפור האופטימיות שהתחיל ולא נשלם, ועלול להיות מקוטע על ידי בחירות מוקדמות.

יעקב לקס: הסכנות הן נטישה, חזרה לאי-תפקוד, דה-דמורליזציה של הקהל.

יעקב לקס: אינני בשום אופן חסיד של ועדות ממונות, ושירושלים תקבע לערד מי ינהל.

יעקב לקס: אנשי ערד צריכים לקבוע את זה.

יעקב לקס: השאלה כאן איננה מי ייבחר, השאלה היא אם לבחור עכשיו והעת לא בשלה, כל מה שאני מבקש מהוועדה הנכבדה, הוא להמליץ לשר הפנים לעשות סקר משאל טלפוני, עושים את זה ביומיים.

יעקב לקס: לדעת מה רוצים באמת תושבי ערד.

יעקב לקס: למיטב ידיעתי, מתוך שיחות עם הרבה מאוד אנשים, תושבי ערד התחילו לחייך מחדש לפחות בשנה וחצי האחרונות לכהונתו של רואה חשבון בר לב, ואין אומרים כל שבחו של אדם בפניו.

יעקב לקס: רואה חשבון בר לב יושב כאן לא הרבה.

דוד אזולאי: מקצת, אני מסכים שתגיד.

יעקב לקס: מקצת שבחו הוא, שהעיר עלתה על מסלול של הבראה.

יעקב לקס: היא נמצאת בראשית המסלול.

יעקב לקס: אל תפילו אותנו בחזרה מהמסלול הטוב הזה על ידי קיצור תקופת הכהונה.

יעקב לקס: אנחנו מבקשים שתקופת הכהונה תהיה עד למועד הקבוע בחוק לקיום בחירות בכל הרשויות המקומיות.

יעקב לקס: אבל בכדי שזה לא תהיה דעתי, ודעת אותם עשרות - - -

ג'מאל זחאלקה: זה שנים רבות.

יעקב לקס: כן, ארבע שנים מעכשיו.

יעקב לקס: וזה הזמן שערד צריכה בכדי להשתקם אחרי רעות ורבות שהיו לנו.

דוד אזולאי: תודה רבה אדוני.

יעקב לקס: כל שאני מבקש - שאלו את התושבים במשאל.

יעקב לקס: תודה.

משה גפני: יש לי שאלה לסדר.

משה גפני: יש כמה רשויות בנגב שנמצאות בהן ועדות ממונות ולא התקיימו בחירות.

משה גפני: גם באופקים גם בירוחם וגם בערד.

משה גפני: לפי מה ההחלטה במשרד הפנים שמקיימים התייעצות על ערד, ולא מקיימים התייעצות על אופקים ועל ירוחם?

דוד אזולאי: מה שיש פה בידי, יש פה המלצה של השלטון המקומי, שהוא ממליץ בפני מנכ"ל משרד הפנים ללכת לבחירות.

דוד אזולאי: על סמך זה השר פנה לוועדה וביקש לקיים - - -

משה גפני: אין המלצה של השלטון המקומי על אופקים למשל ועל ירוחם?

דוד אזולאי: בפניי לא מונחת שום דבר, וודאי גם אם השלטון המקומי הוא הגורם, מה שיש פה בפניי פנייה של מנהל המינהל השלטון המקומי, מר רני פינצי, שהוא מפנה את זה למנכ"ל משרד הפנים.

דוד אזולאי: יש פנייה של מנכ"ל משרד הפנים - - -

משה גפני: ולמה רני פינצי רוצה רק ערד?

דוד אזולאי: שמעתי כאן את נציגת משרד הפנים.

משה גפני: האמת היא שאני לא חבר בוועדה.

אריה ביבי: אתה לא חבר, אבל עלית על דברים ממש – נגעת בנקודה.

דוד אזולאי: אנחנו מקדמים אותך בברכת ברוך הבא.

דוד אזולאי: השתתפותך בדיון הזאת תורמת.

דוד אזולאי: נשמח שתמיד תבוא.

דוד אזולאי: אתה אורח רצוי פה.

דוד אזולאי: תודה רבה.

משה גפני: למה זה ערד?

ג'מאל זחאלקה: תמיד חבר הכנסת גפני שואל למה....

משה גפני: בגלל שאופקים זה ליד נתיבות?

דוד אזולאי: אצל עם ישראל אין למה.

דוד אזולאי: אצלנו אומרים "אשרי העם שככה לו".

דוד אזולאי: אני מפנה את תשומת ליבך למכתבים.

אריה ביבי: אדוני היושב ראש, חבר הכנסת יעקב אדרי, חבריי חברי הכנסת.

אריה ביבי: אני לא מכיר את ראש העיר, יושב ראש הוועדה הקרואה.

אריה ביבי: באמת, לא מכיר אותו.

אריה ביבי: אבל המדינה קצת חשובה לי, קצת.

אריה ביבי: שירתתי מספיק במדינה, והיא קצת חשובה לי.

אריה ביבי: אתמול ושלשום הרמתי טלפונים לכמה תושבי ערד.

אריה ביבי: אמרתי, בואו נשמע מה התושבים חושבים על יושב ראש הועדה הקרואה, כי ידעתי שמתקיים היום דיון.

אריה ביבי: ואני אומר לך, הרמתי עשרה טלפונים, לא יותר.

אריה ביבי: אתה שומע את האיש, אני גם לא מכיר את השם שלו, פעם ראשונה שאני רואה אותו.

אריה ביבי: כל העשרה דיברו כמו שהוא דיבר.

אריה ביבי: אומר שיושב ראש הוועדה הקרואה, אני אגיד בשם אומרם.

אריה ביבי: אני לא אגיד את דעתי עכשיו.

אריה ביבי: יו"ר הועדה הקרואה סוף סוף עושה עבודה טובה.

אריה ביבי: הרים לנו את הראש.

אריה ביבי: החזירו את פסטיבל ערד לערד, עשו הרבה דברים טובים.

אריה ביבי: אין לו בני דודים שם, אין לו קרובים - הוא מתעסק בצורה הכי ישרה.

אריה ביבי: המשכורות משולמות.

אריה ביבי: בדקתי גם כמה עובדי עירייה, המשכורות משולמות בזמן.

אריה ביבי: אין בעיה.

אריה ביבי: אמרתי בכל זאת למה?

אריה ביבי: אמרו לי תשמע, יש אינטרסים של גופים כאלה ואחרים.

אריה ביבי: אני לא רוצה להגיד את הגופים האלה.

אריה ביבי: זה שחבר הכנסת יו"ר ועדת הכספים אמר, למה?

אריה ביבי: הוא צודק.

אריה ביבי: הרי רק לפני שבועיים דנו בחדר הזה להאריך להם.

אריה ביבי: אמרתי לכם, אני הייתי יו"ר ועדה קרואה, ועדה קרואה שמממנים אותה.

אריה ביבי: שאם היא לא עושה את תפקידה מינימום 5 שנים, אם אתה זוכר, דיברנו על 3, ואני הייתי בין אלה שאמר 5 שנים.

אריה ביבי: כי ב-5 שנים הוא מתחיל לזרוע זרעים, הוא רוצה לקצור את הפירות.

אריה ביבי: אם הוא לא טוב, אם הוא נגוע בפלילים, תקחו אותו ותזרקו אותו.

אריה ביבי: אבל אם האדם שמינינו אותו לפני שנתיים, הוא ישר והוא טוב, ועושה עבודה טובה, התושבים אוהבים אותו, ורוצים אותו.

אריה ביבי: למה אנחנו באים עכשיו ודנים בערד?

אריה ביבי: כאשר לידו חבר הכנסת לשעבר יו"ר סיעת המערך מצנע יושב שם כמעט 5 שנים.

אריה ביבי: למה השארנו אותו 5 שנים?

אריה ביבי: כי הוא טוב, עושה עבודה טובה, וצריכים להשאיר אותו.

אריה ביבי: אפילו אם הוא לא רוצה, צריכים להחתים אותו.

אריה ביבי: אם אתה טוב, תישאר 4-5 שנים.

אריה ביבי: פתאום עכשיו אנחנו באים בגלל אינטרסים שהם נוגדים את מה שאני מאמין, כי זו מדינת ישראל.

אריה ביבי: אני מתקומם, כי אני חושב שאם שירתתי את המדינה הזאת, אנחנו צריכים ללכת לכיוון הזה.

אריה ביבי: אנחנו צריכים ללכת לכיוון שמי שמשרת את המדינה כמו שצריך, צריך לתת לו, ולא בגלל אינטרסים מפלגתיים, אלה דברים שהם צריכים להיות חוצה מפלגות, אדוני.

אריה ביבי: ואני אומר לך, אני מקווה שהחברים שלי בוועדת הפנים של הכנסת יילכו בכיוון הזה.

אריה ביבי: פעם אחת אתה לא צריך ללכת עם המפלגה שלך, כי יש לה מועד שם.

אריה ביבי: אלא ללכת לטובת מדינת ישראל.

חמד עמאר: מי מינה?

אריה ביבי: לא מעניין אותי בכלל.

פניה קירשנבאום: בטח שלא מעניין, זה ממש לא פוליטי.

פניה קירשנבאום: ממש לא פוליטי.

אריה ביבי: אתם יודעים מה, הוא פוליטי.

אריה ביבי: בסדר.

אריה ביבי: אני לא מכיר אותו, אני נשבע לכם, פעם ראשונה שאני רואה את האדם הזה.

אריה ביבי: אני יכול להביא לך מהמשרד שלי את רשימת האזרחים שאני התקשרתי איתם.

אריה ביבי: בשמות, אם אתה רוצה.

דוד אזולאי: אני מאמין לך.

דוד אזולאי: אני לא מטיל דופי חס וחלילה.

אריה ביבי: אני מוכן ללכת לפוליגרף שאני רואה את האדם הזה פעם ראשונה, ואת האדם הזה פעם ראשונה.

אריה ביבי: ואני אומר לכם, אני בשם מדינת ישראל, די כבר עם המפלגות.

אריה ביבי: פעם אחת בוא נעזוב את המפלגות ונראה.

אריה ביבי: האדם משרת בסדר.

אריה ביבי: למה לא להשאיר אותו?

פניה קירשנבאום: יש דמוקרטיה אולי במדינה הזאת גם.

אנסטסיה מיכאלי: מעניין, למה הרמת טלפונים במקום להגיע לעיר, לגעת בתושבים, ולשאול אותם תכלס' באמת.

אריה ביבי: אני אומר לך אחרי הישיבה הזאת אני מוכן להגיע לעיר גם.

אריה ביבי: אין לי בעיה.

פניה קירשנבאום: כי כנראה קשה, לערד אין פורטקציה, ורק מדברים פוליטיקה.

אנסטסיה מיכאלי: תגיע קודם לעיר, תנסה.

אנסטסיה מיכאלי: תראה את התושבים איך הם מגיעים לעבודה.

אנסטסיה מיכאלי: תשאל את התושבים שאין להם כסף לשלם עבור גנים של הילדים שלהם.

דוד אזולאי: אני לא יודע באיזו ועדה את חברה, אולי שם מרשים לדבר בלי רשות.

דוד אזולאי: פה אני מבקש לקבל רשות.

דוד אזולאי: תודה.

יעקב אדרי: שאלה לסדר.

יעקב אדרי: מה הסמכות שלנו בעניין הזה בכלל?

יעקב אדרי: זה רק התייעצות.

דוד אזולאי: על פי החוק יש חובת התייעצות.

יעקב אדרי: זאת אומרת, מה שעושה עכשיו איתם השר זו התייעצות איתם?

יעקב אדרי: אנחנו צריכים לתת את חוות הדעת, והוא יעשה מה שהוא מחליט.

דוד אזולאי: נכון.

דוד אזולאי: לשאלתך, והיא שאלה חשובה מאוד.

דוד אזולאי: אני אבקש את היועץ המשפטי של הוועדה התייחסות למשמעות של ההתייעצות של שר הפנים עם הוועדה.

דוד אזולאי: בבקשה, אדוני.

תומר רוזנר: אמנם ההחלטה של הוועדה אינה מחייבת את השר באופן גורף, הוא יכול לקבל החלטה אחרת, אבל הוא צריך לייחס משקל כבד ביותר להמלצת הוועדה, ולהביא נימוקים כבדי משקל שלא לקבל אותה, זו אותה הלכה לגבי חובת התייעצות ככלל, על אחת כמה וכמה כאשר מדובר בהתייעצות עם ועדה של הכנסת, חוות הדעת שלה הוא משקל כבד מאוד.

דוד אזולאי: תודה רבה.

פניה קירשנבאום: אני קוראת את המכתב.

פניה קירשנבאום: בעצם המועצה, או היושב ראש מונה לא בגלל תכנית הבראה, או לא בגלל שהיו אי סדרים כספיים, אלא בגלל שלא אושר תקציב של הרשות.

פניה קירשנבאום: אני מעריכה, ואני באמת מאמינה שאדון בר לב עשה עבודה נהדרת, אבל זה לא אומר שבגלל שלא אושר תקציב, עכשיו צריכים יושב ראש ממונה שם לארבע או חמש שנים.

פניה קירשנבאום: זה לא שהמועצה לא התנהלה בסדר, לא שהיו שם חריגות.

פניה קירשנבאום: זה לא מועצה בתכנית הבראה.

פניה קירשנבאום: אתה אולי התקשרת לעשרה איש, אני מאמינה לך.

פניה קירשנבאום: אבל משום מה, הסניף של מפלגת קדימה התקשר אליי, ואמר שהם מבקשים בחירות.

פניה קירשנבאום: פוליטי לא פוליטי - - -

דוד אזולאי: חבר הכנסת ביבי, לא מייצג את קדימה בעניין הזה.

אריה ביבי: אני לא מייצג את קדימה.

פניה קירשנבאום: בטח שלא מייצג את קדימה, רק שיושב ראש הממונה מונה בתקופת מפלגת קדימה.

אריה ביבי: כולם פה שומעים אותי, ואני מוקלט.

אריה ביבי: אני מודיע לך חד-משמעי.

אריה ביבי: אם תביאי משהו שהוא לטובת מדינת ישראל וקדימה תגיד אחרת, אני אצביע משהו לטובת מדינת ישראל.

אריה ביבי: כנראה שאת לא מכירה אותי.

אריה ביבי: אותי חשובה מדינת ישראל מעל לבית שלי, מעל קדימה, מעל כל מפלגה.

פניה קירשנבאום: אני מקווה עוד להכיר אותך עד סוף הקדנציה, היא ארוכה 4 שנים יהיה לנו מספיק זמן להכיר.

אריה ביבי: למה לא, אני אשמח מאוד.

אריה ביבי: אם תהיו ותעשו טוב למדינת ישראל, לא איכפת לי שתישארו.

אריה ביבי: חבר כנסת בשבילי זה לא ה"היי".

אריה ביבי: אני כבר עשיתי תפקידים.

פניה קירשנבאום: אני חושבת שאדון בר לב סיים את תפקידו, לא סיים, עדיין לא.

דוד אזולאי: תפקידנו לא לפטר אף אחד.

פניה קירשנבאום: לא פיטרתי, אני מתנצלת אם זה יתפרש.

פניה קירשנבאום: אנחנו מבקרים בערד לא מעט, שמעתי על הלך רוחות.

פניה קירשנבאום: התהליך הדמוקרטי הוא שאכן התקיימו שם בחירות, ושראש המועצה ייבחר.

פניה קירשנבאום: ושהרשות תנוהל כמו שצריך.

פניה קירשנבאום: אני חוזרת ואומרת שהיו"ר לא מונה בגלל התנהלות לא תקינה של הרשות, אלא בגלל שהתקציב לא אושר.

פניה קירשנבאום: זה לא תכנית הבראה, זה לא איזשהו סיפור אדיר.

פניה קירשנבאום: ולכן אני חושבת שהגיע הזמן שאף אחד לא יחזיק את קרנות המזבח.

פניה קירשנבאום: אני חושבת שצריך ללכת לבחירות, לתת לדמוקרטיה לנהל את העיר הזאת.

פניה קירשנבאום: זה הטוב ביותר.

פניה קירשנבאום: אני חייבת לעזוב.

פניה קירשנבאום: אני מבינה שאין הצבעה.

דוד אזולאי: אם תהיה הצבעה - - -

פניה קירשנבאום: אנסטסיה, אני אבקש שתצביעי בשבילי.

פניה קירשנבאום: אנחנו בעד הבחירות.

פניה קירשנבאום: אני גם מבקשת מאוד אם אפשר לקצר ולא 150 יום.

פניה קירשנבאום: אין טעם למשוך את זה לחצי שנה, ולהשאיר את העיר באנדרלמוסיה בהמתנה לבחירות, זה רק יותר מסרבל את כל התהליך הזה.

פניה קירשנבאום: אם אפשר לקצר, ואם אפשר להקדים בחירות לסוף ינואר, תחילת פברואר, אני חושבת שזה הטוב ביותר.

פניה קירשנבאום: תודה.

יעקב אדרי: זה עד 150 יום, או שזה 150 יום?

דוד אזולאי: עד 150 יום.

דוד אזולאי: ברוך הבא מסין.

איתן כבל: תודה היה נהדר שם.

איתן כבל: ברשותך, אדוני היושב ראש, לא התקשרתי לאף אחד, וגם אין לי עניין מיוחד בערד.

איתן כבל: מעבר לעניין כמו כל יישוב אחר ברחבי מדינת ישראל, שאתה רוצה לעשות לו טוב, מר לקס.

איתן כבל: הגעתי לכאן כדי לייצג עמדה כזו או אחרת.

איתן כבל: אני רק זוכר שהעיר ערד קרסה.

איתן כבל: המערכת שם קרסה באופן מוחלט, וזה לא רק בגלל שראש העיר לא היה לו רוב להעביר את התקציב, זו היתה נקודת קצה בתהליך ארוך של יישוב מפואר שהגיע לכדי קריסה טוטלית.

איתן כבל: פעם כשהיית מדבר על ערד, זה היה המקום.

איתן כבל: ערד זה לא דרום, זה משהו אחר, והגיעה לאשר הגיעה.

איתן כבל: ממה נפשך?

איתן כבל: הרי כשמשרד הפנים – וזה לא עניין של מה בכך.

איתן כבל: אני אומר לכם שלא נהפוך את זה לעניין מפלגתי.

איתן כבל: לי אין עניין מפלגתי.

איתן כבל: גם במצבי היום אין לי שום עניין מפלגתי שם כאופזיציה אני בשני מקומות.

איתן כבל: אני יכול לפעול באמת על פי מה שנכון.

איתן כבל: אני לא מחוייב לשום עניין שהוא לא אל העניין.

איתן כבל: הרי מה קרה?

איתן כבל: בשנתיים וחצי נעשתה מהפכה.

איתן כבל: אני מכיר את גדעון לא מקרוב, אלא בעשייה הציבורית שלו, משרד הפנים, וכל מה שקשור לכך.

איתן כבל: אין לי היכרות אישית מוקדמת איתו.

איתן כבל: הוא כנראה לפי זה גם לא מונה על ידי מישהו ממפלגתי.

איתן כבל: אבל כפי שנכתב באותו מסמך שנשלח על ידי משרד הפנים לחובת ההתייעצות אני רוצה להשתמש דווקא בפיסקה האחרונה שהם כותבים.

איתן כבל: הם כותבים כך: "בפסק דין יעקב בנישתי נגד שר הפנים אשר עסק במועד הבחירות במועצה המקומית ירוחם, קבע בית המשפט כי נדרש מעקב צמוד וראוי של משרד הפנים כבמקומות אחרים שבהן ישנה מועצה ממונה כדי לאפשר לתהליך הדמוקרטי לתפוס את מקומו במועד המתאים".

איתן כבל: כאן הדגש על העניין הזה של מהו המועד המתאים.

איתן כבל: האם כל הבעיות שבגינן פוזרה המועצה בערד, האם עכשיו הכל בסדר?

איתן כבל: תוך שנתיים וחצי הכל בא על מקומו.

איתן כבל: זה לקחת את גדעון, לשכפל אותו בכל היישובים ברחבי הארץ, לאופקים ולכל שאר המקומות – אוי ואבוי, מה נגיד על ידידי ראש המועצה המקומית בירוחם?

איתן כבל: הוא חמש שנים, הוא כשל.

איתן כבל: זאת אומרת, לשיטתנו הוא לא עושה את עבודתו.

איתן כבל: אם כבר חמש שנים הוא נמצא בתפקיד, ולא הצליח להשיב או להעלות את ירוחם על פסים נכונים - - - ואני אומר לכם, ואני מציע לנו חברי הוועדה, אם אחרי שנתיים וחצי ועדה ממונה מבוטלת, המשמעות היא שההחלטה מלכתחילה היתה לוקה בחסר, או שלא היתה נכונה.

איתן כבל: או שהיתה פעולה שלא על-פי דין.

איתן כבל: אנחנו מכירים את המוניציפלים, ויש כאן אנשים שעסקו במוניצפלי.

איתן כבל: יעקב שנים רבות הרים יישוב מעברי פי תהום, הביא אותו למקום אחר לגמרי.

איתן כבל: אלה תהליכים ארוכים, קשים.

איתן כבל: וכדי לקחת את היישוב הזה ולהשיב אותו, לפחות תן לו קדנציה.

איתן כבל: את הקדנציה שבה אתה אומר – לא סתם אמרו חמש שנים במוניציפלי.

איתן כבל: לא סתם קובעים זמן.

איתן כבל: לכן אני פונה אליכם ואומר לכם בנקיטת חפץ, אין לי שום עניין.

איתן כבל: באתי לכאן כחבר הוועדה ולא דיברתי עם אף אחד.

איתן כבל: קראתי את החומר, אני עוקב בכלי התקשורת כאדם שמתעניין באופן טבעי אולי קצת יותר מהאחרים ואומר לכם, בואו נסיר את כל השיקולים, כי מתחת לפני השטח השיקולים הם לא שיקולים ענייניים.

איתן כבל: הם שיקולים בעיקר פוליטיים.

איתן כבל: אני לא אומר אם זה רע או טוב, אין לי מושג.

איתן כבל: יכול להיות שגם מי ששוקל את השיקולים הפוליטיים יכול להיות שהוא לא בא ממקום רע, חס וחלילה.

איתן כבל: אינני אומר ששיקול פוליטי הוא בהכרח שיקול רע.

איתן כבל: אני לא מאלה שאומרים – כל דבר שיש לו נגיעה פוליטית הוא בהכרח צריך להיות רע.

איתן כבל: זה חלק מהתרבות הדמוקרטית.

איתן כבל: אבל צריך לשים לה סייגים, ולשים לה גבולות.

איתן כבל: אני אומר לכם, שכל אחד ישאל את עצמו, האם כשהוא בא להצביע, עושה זאת בידיים נקיות.

איתן כבל: בנקיון דעת ובנקיון לב.

איתן כבל: זה כל אשר אני מבקש.

איתן כבל: אינני רוצה להפליג במלים יותר גדולות ממה שאמרתי.

איתן כבל: אני סבור שצריך לתת למועצה הממונה להמשיך את פרק הזמן שנדרש, ואני בטוח שיקומו כוחות דמוקרטיים בתוך העיר, שיידעו בבוא העת, בעוד שנתיים, לקחת ולהוביל את העיר באופן שבה תשאיר המועצה הנוכחית את הבסיס הנכון להמשך.

דוד אזולאי: תודה רבה לך חבר הכנסת כבל.

אנסטסיה מיכאלי: תודה רבה יושב ראש הוועדה.

אנסטסיה מיכאלי: אני לא חברה בוועדה, אני חברה בוועדת חינוך, תרבות וספורט, מעמד האשה וביקורת המדינה.

אנסטסיה מיכאלי: יש לי מספיק רצון להבין את עומק הבעיה של פריפריה ושל הילדים שגדלים בפריפריה.

אנסטסיה מיכאלי: הדיון הזה מתקיים לאחר יום אחד שהזדמן לי לבקר בעיר ערד.

אנסטסיה מיכאלי: אתמול מהשעה תשע עד ארבע הייתי בתוך העיר.

אנסטסיה מיכאלי: הייתי בהרבה מקומות וראיתי במו עיניי הרבה בעיות שהתושבים של העיר הזאת נתקלים בהם.

אנסטסיה מיכאלי: אני מבינה טוב מאוד שיש סיבות שאנשים לא רוצים להגיע לעיר, ומספיק להם פשוט להרים טלפונים לחברים.

אנסטסיה מיכאלי: כי העיר הזו, זאת עיר שמתמודדת עם הרבה בעיות, הרבה מצוקות שלא רק קשורות למצוקות של הערים בפריפריה, כמו דימונה, כמו הרבה ערים אחרות.

אנסטסיה מיכאלי: הייחודיות של העיר הזאת שהיא מיוחדת.

אנסטסיה מיכאלי: הרבה אנשים נתקלים בהרבה בעיות שקשורות גם לבעיות של תעסוקה, בעיות של התמודדות יומיומית שהם לא יכולים לראות את הילדים שלהם, ולתת להם חינוך שהם באמת רוצים לתת להם – אבא ואמא.

אנסטסיה מיכאלי: מוקדם בבוקר הם מביאים אותם לגן ויצ"ו שהזדמן לי לבקר, בלי יכולת לדבר דקה אחת עם הילדים ועם הגננות, וחוזרות מאוחר בלילה.

אנסטסיה מיכאלי: זה שקיצצו שם תקציבים לסיבסוד של הגנים לילדים בני שלוש וארבע, זו עוד בעיה אחת שקיימת, ואני נפגשתי עם ועד ההורים של העיר.

אנסטסיה מיכאלי: אני שמעתי אנשים שלא קשורים לשום פוליטיקה – זה ההורים, שמגדלים את הדור הבא של מדינת ישראל.

אנסטסיה מיכאלי: ואני חושבת שאנחנו כולנו צריכים לשאול את השאלה הזאת, האם בעיר הזו יש מנהיגות מקומית מספיק חזקה בשביל לנווט את העיר הזו להצלחה.

אנסטסיה מיכאלי: אגיד לכם חבריי, לא משנה האינטרסים הפוליטיים של כל אחת מהמפלגות.

אנסטסיה מיכאלי: ראיתי אנשים עם המון אנרגיה, עם המון נחישות, שבאמת איכפת להם מהעיר הזאת.

אנסטסיה מיכאלי: הם כולם ממפלגות שונות, דרך אגב, חלק מהם איכפת להם מהעיר, וקיבלתי הרבה דיווחים.

אנסטסיה מיכאלי: הגעתי עכשיו מועדת חינוך תרבות וספורט.

אנסטסיה מיכאלי: היא עדיין עכשיו משודרת באולם הגליל, כולם יושבים שם, כי יודעים שזה משודר בטלוויזיה.

אנסטסיה מיכאלי: בדרך כלל אנחנו הפוליטיקאים מנסים למצוא חברים שיכולים לייצר לובי בתוך הכנסת, בתוך התקשורת.

אנסטסיה מיכאלי: אבל לערד, העיר הזו הקטנה בפריפריה, שמתמודדת יום ויום עם סודאנים שמגיעים ויולדים.

אנסטסיה מיכאלי: ראיתי בנות בנות 15 ברחוב שהן בהריון.

אנסטסיה מיכאלי: אחריהם עוד המון אנשים קטנים שאני לא יודעת ממי הם נולדו.

אנסטסיה מיכאלי: ראיתי הרבה בדואים, ושמעתי הרבה הורים שמתלוננים על כך, שפוחדים לקחת את הילדים שלהם מהחוגים בערב, כי מפחיד.

אנסטסיה מיכאלי: יש הרבה שתייה, חוסר תעסוקה, כל הגברים יושבים במרכז, שותים קפה, לא עושים כלום.

אנסטסיה מיכאלי: הנשים המסכנות מתפרנסות, לא יודעת ממה, כי הן צריכות לנסוע למלון בים המלח מוקדם בבוקר, ולחזור אחורה.

אנסטסיה מיכאלי: האנשים האלה לא נמצאים כאן.

אנסטסיה מיכאלי: כי להפסיד בשבילם יום עבודה, זו הפרנסה שלהם.

אנסטסיה מיכאלי: זה הלחם של הילדים שלהם.

איתן כבל: אנסטסיה, את משכנעת אותנו שגדעון חייב להמשיך בתפקיד.

אנסטסיה מיכאלי: אני מניחה שכל מה ששמתי על השולחן, זה מספיק לשקול ולבדוק.

אנסטסיה מיכאלי: אני בעד הבחירות בעיר הזו, כי ראיתי אנשים.

אנסטסיה מיכאלי: זו האחריות שלנו לתת לתושבים להחליט לבחור מי יהיה המנהיג בעיר שלהם.

אנסטסיה מיכאלי: אנחנו כאן יושבים, האנשים האלה לא כאן.

אנסטסיה מיכאלי: אשמח מאוד שהם היו מגיעים ומדברים מהלב.

אנסטסיה מיכאלי: היו מביאים את הילדים שלהם – אין להם יכולת.

אנסטסיה מיכאלי: האחריות שלנו לתת אפשרות לעיר הזאת להיות לא עוד עיר אחת בפריפריה.

אנסטסיה מיכאלי: זאת עיר של תיירות.

אנסטסיה מיכאלי: אני תמיד הגעתי לים המלח, עברתי על יד העיר הזאת.

אנסטסיה מיכאלי: ראיתי עד כמה לא הייתי לי הזדמנות להיות שם בתוכם.

אנסטסיה מיכאלי: אני ראיתי במו עיניי שיש הרבה בעיות, ויש הרבה אנשים שרוצים לשנות.

אנסטסיה מיכאלי: אני בעד הבחירות, ואני ראיתי את האנשים האלה.

אנסטסיה מיכאלי: אני מאחלת להם בהצלחה.

דוד אזולאי: תודה.

חמד עמאר: אדוני היושב ראש, את ראש העיר הממונה אני לא מכיר.

חמד עמאר: אין לי שום דבר נגדו.

חמד עמאר: יכול להיות שהוא עושה את העבודה שלו בצורה הכי טובה שיש.

דוד אזולאי: אני מכיר את ראש המועצה.

דוד אזולאי: הוא היה מנכ"ל משרד הפנים שעשה עבודה יפה ועבודה נאמנה.

חמד עמאר: יכול להיות שהוא עושה עבודה טובה שיש.

דוד אזולאי: אל תשכחו, הוא לא היה מעורב קודם בחיים הפוליטיים.

דוד אזולאי: לא כל אחד חייב להכיר את כל האנשים - - -

חמד עמאר: אין לי שום דבר נגדו אישי.

אריה ביבי: לפחות אתה מסכים בדבר אחד.

חמד עמאר: באופן כללי, אני מאמין בבחירות, מאמין בדמוקרטיה, וגם בשיחות שעשיתי עם היושב ראש, הוא יודע את הדעה שלי על בחירות בירכא, להקדים את הבחירות בירכא.

חמד עמאר: אני מאמין שאנשי היישוב הם צריכים לנהל את היישוב.

חמד עמאר: לא יכול להיות שנביא מישהו מבחוץ וינהל להם את היישוב.

חמד עמאר: עוד מעט נביא אנשים מובחרים, נשים אותם בכנסת, יכול להיות שהם יכולים לחוקק חוקים יותר טובים מאיתנו, יוכלו לנהל יותר טוב גם את הוועדות.

אריה ביבי: תאמין לי זה היה הרבה יותר טוב גם בכנסת וגם ביישובים.

חמד עמאר: בשביל זה יש דמוקרטיה.

דוד אזולאי: אני מקווה שאתה לא מדבר ברצינות.

אריה ביבי: מדבר ברצינות.

אריה ביבי: אני לא מדבר על דיקטטורה.

אריה ביבי: אני מדבר שיבחרו את האנשים הכי טובים.

דוד אזולאי: אריה, רואים שאתה בא כאיש קבע - - -

חמד עמאר: אני בעד לקבוע תאריך לבחירות ושיהיו בחירות בערד.

חמד עמאר: אריה, אני לא הפרעתי לך.

אריה ביבי: אתה יודע למה?

אריה ביבי: כי אתה הסכמת איתי, לא הפרעת לי.

אריה ביבי: אני לא מסכים איתך, אז אני מפריע.

דוד אזולאי: אני לא אפריע לו להביע את עמדתו בצורה הראויה.

דוד אזולאי: בבקשה, אדוני.

אריה ביבי: אני מכבד אותך, אדוני היושב ראש, וגם מכבד את חבריי.

חמד עמאר: אני בעד שנקבע תאריך לבחירות, ושיהיה בחירות בערד.

חמד עמאר: אני רוצה לברך את השר על ההחלטה שלו, להביא אתה נושא הזה לדיון.

חמד עמאר: אני רוצה לברך את השר על החלטתו.

חמד עמאר: אני חושב שהשר הסתמך על הדוח שיש לנו לפנינו.

חמד עמאר: אנחנו יכולים לצטט מה שאנחנו רוצים מהדוח.

חמד עמאר: אם ניקח את עיריית ערד.

חמד עמאר: ערד נכללה במסגרת תכנית הבראה אשר החלה בשנת 2004, והסתיימה בשנת 2006.

חמד עמאר: "בהתאם לדוח בדיקה, יישום תכנית הבראה שנעשתה על ידי בודק תכנית ההבראה, עולה כי הרשות עמדה ביעד האיזון ורוב צעדי התייעלות להן התחייבה בתכנית.

חמד עמאר: ראש הרשות שהודח מתפקידו, הודח רק בגלל שלא הצליח להעביר תקציב, לא בגלל ניהול לא תקין.

איתן כבל: אם כבר כתוב שם: "וגם בגלל", כתוב שם, "ולא רק בגלל"

חמד עמאר: אם אנחנו נצטט את הדו"ח ואת ההחלטה של השר, יש לי שאלה, למה בתאריך 13 לאפריל?

חמד עמאר: אני יודע שבכנסת במשך 90 יום יכולים להכין את הדו"חות ואת הרשימות ולרוץ לבחירות.

חמד עמאר: למה אנחנו צריכים לחכות עכשיו 6-7 חודשים עד שאנחנו קובעים בחירות?

חמד עמאר: גם ראש עיר הכי טוב שיש, אם אנחנו נותנים שבעה חודשים, גם האנשים לא ישלמו שם כסף עבור ארנונה.

חמד עמאר: אני מכיר את זה בכמה מקומות שגבו תאריך לבחירות, והכל התמוטט.

חמד עמאר: אם אנחנו מחליטים על בחירות, צריך לקצר את הזמן, וללכת על 90 יום וללכת על בחירות ינואר.

דוד אזולאי: תודה רבה.

יעקב אדרי: אני הייתי רוצה, ברשותכם, לעשות הפרדה בין גדעון כיו"ר הועדה הקרואה, לבין הנושא שעומד על שולחננו.

יעקב אדרי: את גדעון אני מכיר, גם כמנכ"ל משרד הפנים, גם כיושב ראש הוועדה.

יעקב אדרי: יצא לי כשר לפיתוח נגב-גליל להיות אצלו ולסייע לו בכל מיני נושאים.

יעקב אדרי: אין ויכוח לגבי התפקוד של גדעון.

יעקב אדרי: נעשתה עבודה טובה.

יעקב אדרי: הוא עושה עבודה טובה, על זה יישר כוח.

יעקב אדרי: יחד עם זאת, יש לי כמה בעיות.

יעקב אדרי: הנושא די מורכב.

יעקב אדרי: הנסיבות שהביאו לבחירת יושב ראש ועדה קרואה, ודאי שאתה לא אשם בהם, אתה לא היית קשור בכלל, אותך מינו לאחר.

יעקב אדרי: זה באמת הסיפור המפורסם, גם בזה הייתי קשור, כחבר ועדת הפנים, נדמה לי, דוד ואני אז היינו עם ראש העיר שלהם, עם הבעיות, עם ראש עיריית דימונה – היו בעיות שם שנוצר מצב של קרע בתוך המועצה ולא אישרו לו תקציב.

יעקב אדרי: אז החליטו שבגלל אישור תקציב - היו עוד בעיות - ממנים יושב ראש ועדה קרואה.

יעקב אדרי: זה הרקע בגדול.

יעקב אדרי: לא שחסרים בעיות בערד.

יעקב אדרי: בערד יש הרבה מאוד בעיות, חברתי חברת הכנסת אנסטסיה אמרה את הדברים, וזה עוד יותר קשה ממה שהיא ציירה.

יעקב אדרי: אתה ודאי מכיר את הנושאים.

יעקב אדרי: אם היינו שומעים מעוד אנשים אנשי מקצוע, הממונה על המחוז, ומנכ"ל משרד הפנים, שבאמת גם הייתי רוצה לשמוע אותם.

יעקב אדרי: הייתי רוצה לשמוע את כל הנימוקים, ובכל זאת, יש בעיות קשות מאוד.

יעקב אדרי: היושב ראש התמודד עם זה, וניסה להתמודד עם זה בכל דרך.

יעקב אדרי: גדעון, אני רוצה לומר לך במלוא הכנות.

יעקב אדרי: לא הייתי רוצה שיושב ראש ועדה קרואה יישאר בתפקידו בניגוד לעמדתו של השר.

יעקב אדרי: ולמה אני אומר?

יעקב אדרי: אני אומר משפט קשה.

יעקב אדרי: כי זה לא אדם אחד שנבחר והשר צריך לקבל את זה, זה נבחר ציבור וזהו.

יעקב אדרי: הנושא של יושב ראש ועדה קרואה או ועדה ממונה, זה מלשון מינוי.

יעקב אדרי: השר ממנה, לא משנה, השר הקודם, השר הנוכחי, הגיע למסקנה שמיצית את הנושא, ולא דיברתי איתו.

יעקב אדרי: הוא חושב שמיצית את התפקיד, עשית אותו על הצד הטוב, הגיע הזמן לתהליך דמוקרטי כפי שנהוג בכל מקום.

יעקב אדרי: לא הייתי רוצה שאתה נגד השר ונגד הועדה תקבל החלטה בניגוד לדעתו של השר, שאחר כך יש לזה תוצאות והשלכות לא הכי בריאות.

יעקב אדרי: אני אומר בלשון עדינה, כי כולנו מכיר את כללי המשחק.

יעקב אדרי: אבל אני שוב אומר, אני חושב שאם זה רצונו של השר, אז אנחנו צריכים להתחשב.

יעקב אדרי: אבל הייתי רוצה לעשות את זה לאחר ששמעתי את כל אנשי המקצוע – הממונה על המחוז, ואת כל אלה שנוגעים בעניין, האם זה נכון לעשות את זה עכשיו, או בעוד שנה, או בעוד שנתיים, או מהן הנימוקים שהביאו לשינוי בהחלטה.

דוד אזולאי: תודה רבה לחבר הכנסת אדרי.

דוד אזולאי: ראש העיר ומנכ"ל משרד הפנים לשעבר מר גדעון בר לב.

דוד אזולאי: בבקשה אדוני.

דוד אזולאי: לרשותך 5 דקות.

דוד אזולאי: גדעון, אני יודע שזה קשה בחמש דקות.

דוד אזולאי: אבל שמת לב שחברי הכנסת דיברו.

דוד אזולאי: זה פחות או יותר סדר הגודל.

גדעון בר לב: תודה רבה אדוני היושב ראש.

גדעון בר לב: כבוד היושב ראש, חברי כנסת נכבדים, חברי הוועדה.

גדעון בר לב: אני לא נאחז בשום קרנות מזבח, כפי שאמרה חברת הכנסת פניה.

גדעון בר לב: אין קרנות ואין מזבח.

גדעון בר לב: מי שמכיר את ההיסטוריה שלי, יודע שהיו לי קרנות מזבח עד 2003, שעזבתי אותן כדי להיכנס לתפקיד ציבורי.

גדעון בר לב: אני לא מינוי של שום מפלגה, בוודאי לא קדימה.

גדעון בר לב: אינני חבר קדימה, לא הייתי חבר קדימה, אינני חבר קדימה, ההיכרות שלי עם השר שמונה היתה על רקע מקצועי, שהיה שר במשרד האוצר, ואני מנכ"ל משרד הפנים.

גדעון בר לב: כך שכל הרמיזות האלה אינן במקומם לחלוטין, כבוד היושב ראש.

גדעון בר לב: למי שלא מכיר אותי, שמי גדעון בר לב, אני רואה חשבון וכלכלן במקצועי.

גדעון בר לב: בעל נסיון של עשרות שנים במגזר המוניציפלי.

גדעון בר לב: יועץ לעשרות רשויות מקומיות ברחבי המדינה, וניהול מערכות כספים שם.

גדעון בר לב: כיהנתי עד מחצית 2005 כמנכ"ל משרד הפנים, וזה כשנתיים אני בתפקיד כיושב ראש הועדה הממונה, ראש עיריית ערד.

גדעון בר לב: אתייחס למסמך של הגורמים המקצועיים במשרד הפנים, שצורפו לבקשתו של השר.

גדעון בר לב: לא ברור כיצד עורכי המסמך קובעים מבחן המצב הניהולי של העירייה, ללא קיום כל דיון.

גדעון בר לב: אני חוזר על זה, כל דיון עם גורמי העירייה בראשותי.

גדעון בר לב: כיצד הם יודעים איך העירייה מתנהלת?

גדעון בר לב: כיצד?

יעקב אדרי: הממונה על המחוז.

גדעון בר לב: הממונה על המחוז לא קיים איתי דיון.

גדעון בר לב: לא מנכ"ל משרד הפנים, לא ראש מינהל השלטון המקומי, ולא ממונה על המחוז - לא ניהלו איתי דיון על מצב העירייה.

אנסטסיה מיכאלי: אבל מספיק לשאול את התושבים, זה השטח, הוא מדבר.

אנסטסיה מיכאלי: השטח מדבר.

גדעון בר לב: עם כל הכבוד, זה לא מה שאת מתכוונת.

דוד אזולאי: רבותיי.

דוד אזולאי: אני מבקש גם מחברי הכנסת, גם מהאורחים, לא להתערב בדיון.

דוד אזולאי: האיש אומר את דבריו, יש פה נציג של משרד הפנים, שהוא הכין את המסמך.

דוד אזולאי: אני אאפשר לו להגיב, הוא יגיב לדברים.

גדעון בר לב: אני שלוח, ושליח של משרד הפנים, ולא טרחו לדבר איתי לחלוטין לגבי מצבה של העיר בחצי השנה האחרונה, ובוודאי לא לקראת הדיון הזה.

גדעון בר לב: לא התייעצו איתי, לא דיון, לא שימוע, לא כלום.

גדעון בר לב: לא הם, לא הממונה על המחוז, לא כלום.

גדעון בר לב: איפה חוות הדעת של הממונה על המחוז איננה?

גדעון בר לב: עם כל הכבוד הראוי, אנשי המקצוע טעו בנתונים שהגברת הנכבדה לא ידעה להשיב.

גדעון בר לב: מועד הבחירות הוא לא מינימום שנתיים, זה מינימום שנתיים ועד מועד הבחירות הבא, זה מה שכתוב בחוק.

גדעון בר לב: אתה לא היית כאן.

רני פינצי: אבל כתוב הפוך בחוק.

רני פינצי: עד מועד הבחירות הבא, לא פחות משנתיים.

יעקב אדרי: העניין הזה הוא חשוב.

דוד אזולאי: רן, אני לא אוותר על זכות הדיבור שלך, כי יש פה דברים שצריך להבהיר, ואני אבקש את התייחסותך.

דוד אזולאי: אבל בוא נאפשר לגדעון לדבר.

גדעון בר לב: הנתונים שהוצגו, טעו אנשי משרד הפנים והטעו.

גדעון בר לב: נתוני שנת 2006 תוקנו על ידי מבקר מטעם משרד הפנים, התברר שחלה שם טעות בנתונים, והם תוקנו, והוצג דו"ח מתוקן, מה שנקרא "ריסטטמנט", במקום 277 עודף, מליון 663 אלף שקלים גרעון בשנת 2006.

גדעון בר לב: אני מדבר על מה שכתב הגורם המקצועי במשרד הפנים, גרעון שוטף 277, הוא לא לקח בחשבון שמבקר מטעמו תיקון את זה, והעמיד את זה על גרעון של מליון 663 אלף שקלים.

גדעון בר לב: אני משתמש בידע שלי כרואה חשבון.

גדעון בר לב: יתרה מזאת, הגרעון המצטבר לסוף שנת 2006 הוא לא 20 מליון 776, אלא הוא כולל גרעון סופי בתב"רים 26,349 , דהיינו, חוסר של 5.5 מליון שקלים.

יעקב אדרי: גדעון, אתה מדבר לפני כניסתך לתפקיד.

יעקב אדרי: מליון שש מאות זה כלום.

דוד אזולאי: גדעון, 2006 זה היסטוריה.

גדעון בר לב: לא, אני מציג את זה בתור בסיס.

גדעון בר לב: 27 מליון שקל גרעון מצטבר.

דוד אזולאי: תתייחס לשנת 2008, 2009.

גדעון בר לב: 2007, 2008 מאוזן לחלוטין.

יעקב אדרי: כולל המצטבר.

גדעון בר לב: לא, הגרעון המצטבר ירד ל-19.486.

גדעון בר לב: מ-26 מליון, ל-19 מליון שקל - 7 מליון פחות.

גדעון בר לב: בשנת 2006 כשהיה איזון, הייתה דחיפה מיוחדת של משרד הפנים, 7 מליון שקלים.

גדעון בר לב: אגב, את תכנית ההבראה לערד, אני עשיתי בשנת 2004 למי שרוצה לדעת.

גדעון בר לב: ערד היתה ממוטטת.

גדעון בר לב: נעשתה לה תכנית הבראה, עם דחיפה מיוחדת של 7 מליון שקל ממקורות משרד הפנים, מעבר למענק האיזון ועוד מליון שקל מענק סל ועוד, ועוד, ועוד, לא הלאה אתכם.

גדעון בר לב: עם כל הכבוד, גם 2009 אנחנו גומרים מאוזנים, למרות הקיצוצים.

גדעון בר לב: מדוע?

גדעון בר לב: כי נקטתי צעדי זהירות, וקבעתי בתקציב של השנה 4 מליון 400 שקל תוצאות - - -בהכנסות, ולא ביצעתי את זה כדי לגמור מאוזן השנה, מתוך אחריות למצבה של העיר.

גדעון בר לב: ואחריות, כשלוח של משרד הפנים.

גדעון בר לב: הסייפא של המכתב של משרד הפנים, בדיחה.

גדעון בר לב: למנות לי לקראת הבחירות חשב מלווה.

גדעון בר לב: מר פינצי, אני הייתי חשב מלווה בעיריית גדרה לפני שכבודו ידע בכלל מה זה שלטון מקומי.

גדעון בר לב: למנות לי חשב מלווה – מה זו הבדיחה הזאת?

גדעון בר לב: אבל נעזוב את זה.

דוד אזולאי: תרשה לי במאמר מוסגר.

דוד אזולאי: אתה לא צריך להיפגע מזה, זה נוהל של משרד הפנים, זה מקובל, ואני מכיר ראשי רשויות שהם רואי חשבון שגם להם שמו חשב מלווה.

דוד אזולאי: אל תיקח את זה באופן אישי.

גדעון בר לב: אני לא מכיר שום רואה חשבון, ואני לא מכיר שום ראש רשות שהוא עשרות שנים בשלטון המקומי והיה מנכ"ל משרד הפנים, הוא גם רואה חשבון בעוד דברים, לא מכיר.

גדעון בר לב: אבל נעזוב את זה.

גדעון בר לב: לגבי העניין הדמוקרטי.

גדעון בר לב: מדוע דווקא לגבי ערד, אחרי שנתיים ומספר חושבים עניין הדמוקרטי.

גדעון בר לב: יש איתנו רשימה של הממונה על הבחירות במשרד הפנים, מועדי בחירות 2011, 2012, 2013.

גדעון בר לב: מה קרה בערד?

גדעון בר לב: למה בערד 2009 מחליטים על בחירות?

גדעון בר לב: כל האחרים זה עד 2013, מועד הבחירות הבא שנקבע בחוק, גברתי, או אדוני.

דרורי שפירא: אני לא אמרתי שום דבר אדוני.

גדעון בר לב: לא משנה מי שאמר את זה והטעה.

גדעון בר לב: לגבי כל האחרים הרשימה בידי.

גדעון בר לב: 2011, 2013, ערד היחידה עכשיו.

גדעון בר לב: למה?

גדעון בר לב: יש גם עוד רשויות שמונו בגלל הכשל התקציבי, ומייד אגיע גם לדבר הזה.

גדעון בר לב: אמירה של בית המשפט העליון בעניין ירוחם.

גדעון בר לב: "אי היכולת לאשר תקציב עילת סעיף 2006, היא סימפטום ואיתות לחולי גדול במועצה", בית המשפט העליון.

אריה ביבי: אדוני, רק הערה.

אריה ביבי: אותי לא מעניין לא התקציב.

אריה ביבי: מעניין איך התושב מרגיש, ועל זה תדגיש.

גדעון בר לב: והמחוקק מצא לנכון - היו הערות לגבי זה, אי אישור תקציב זה כלום, לא נכון.

גדעון בר לב: אם הכנסת לא מאשרת תקציב, תוך שלושה חודשים הולכים לבחירות.

גדעון בר לב: אז קבע בית המשפט העליון שמצא לנכון המחוקק להתערב, שהנושא הזה מתמצה לא רק בכישלון של אישור תקציב, אלא תהליך של הידרדרות, וזה מה שקרה בערד.

גדעון בר לב: יש חשיבות רבה לאופק ניהולי.

גדעון בר לב: אי אפשר לטלטל אופק ניהולי הוא ארבע, חמש שנים.

גדעון בר לב: ולכן ראש רשות הוא חמש שנים, גם בתיקון בחוק קבעתם שלוש-חמש שנים.

גדעון בר לב: ההמלצה הייתה של משרד הפנים בתיקון לחוק, הנסיון המצטבר מלמד, כך כתוב: "ההצעה של משרד הפנים כי תקופת כהונה של שנתיים בלבד היא קצרה מכדי להביא את הרשות המקומית למקום שהיא אמורה לבוא שהיא המטרה שלשמה מונתה ועדה ממונה".

גדעון בר לב: כתב את זה משרד הפנים בעצמו.

גדעון בר לב: אתם קבעתם שלוש-חמש שנים מינימום.

גדעון בר לב: נכון, לא החילו את זה על רשויות שהיו בתוקף, אבל רשויות שהיו בתוקף, מועד הכהונה שלהן הוא שש שנים.

יעקב אדרי: כמה זמן אתה מכהן, גדעון?

גדעון בר לב: שנתיים וחודש.

גדעון בר לב: למה דנים רק בערד?

גדעון בר לב: מכל ה-20 וכמה?

גדעון בר לב: מכיוון שקידמנו את סלילת כביש 31, עורק החיים של ערד.

גדעון בר לב: לא היה תכנית לכביש, קידמתי אותה בכל המישורים.

גדעון בר לב: אתם יודעים שהייתי גם יו"ר המועצה הארצית לתכנון ובנייה, קידמתי אותה.

גדעון בר לב: יש עכשיו תכנית, האוצר הקציב לזה 750, זה לא נפל כמים מן השמים.

גדעון בר לב: אם תיעצר הפעילות, מי יודע מה יקרה לערד?

גדעון בר לב: זה הנושא הקרדינאלי של ערד – הדברים שבתהליך.

גדעון בר לב: אנחנו בשלבי השלמה של היכל ספורט חדש עבור התושבים והחינוך.

גדעון בר לב: 17 מיליון שקל איגמתי מכל מיני מקורות, זה עומד להיפתח עוד מספר חודשים.

גדעון בר לב: הושלמו עבודות ברובע האמנים, תודות, בין השאר למשרדך – 5 מליון שקלים.

גדעון בר לב: שלבי עבודה מתקדמים של כל המרכז העירוני בהשקעה של בין 5 ל-7 מליון שקלים, זה בעיצומו.

גדעון בר לב: בשלבי פתיחת בית ספר למקצועות התעשייה, בעידוד משרד התמ"ת, במימון של התעשיין סטף ורטהיימר בתהליך.

גדעון בר לב: תחנת היסעים חדשה בתהליך, בהשקעה של למעלה מ-5 מליון שקלים.

גדעון בר לב: הצלחנו להשיג מימון קרנות מקרנות חיצוניות.

גדעון בר לב: תורמים מארצות הברית, שידרוג בתי ספר יסודיים – 2.5 מליון שקלים לבית ספר.

גדעון בר לב: אנחנו בשלב של בית הספר השלישי.

גדעון בר לב: פיתוח הכיכר, הכניסה המרכזית לעיר.

גדעון בר לב: מהפכה גדולה בכל הכניסה לערד.

גדעון בר לב: טיפול ממוקד עם משרד השיכון.

גדעון בר לב: הגעתי להסכמה איתם - 5 מליון שקלים לשנה, התכניות בעיצומן.

גדעון בר לב: הצלחנו להחזיר את פסטיבל ערד המיתולוגי, אחרי 14 שנה שאיש לא הצליח לעשות את זה לטובת העיר, לתושביה.

גדעון בר לב: תכנית מתאר חדשה, נמצאת עכשיו על שולחן הוועדה המחוזית.

גדעון בר לב: ועדת גבולות עם תמ"ר ושטחים פליליים בעיצומה.

גדעון בר לב: שדרוג המת"ש בעיצומו.

גדעון בר לב: נושא מישור רותם, אני לא יודע אם אנשים יודעים.

גדעון בר לב: חלוקת הכנסות תמ"ר שניסינו לעשות עוד ב-2004, ונתקע בגלל השלטון הקודם בערד.

גדעון בר לב: דימונה חתמו, תמר חתמו, מי לא חתם?

גדעון בר לב: ערד.

גדעון בר לב: השלטון הקודם גרם לכך שערד נגרר עד כה בכ-20 מליון שקלים, בחמש השנים שעברו.

גדעון בר לב: לגבי מועד הבחירות.

גדעון בר לב: המלצה של משרד הפנים ממסמך רשמי, מפברואר 2009.

גדעון בר לב: אני מצטט: "מועד סיום הכהונה בהעברת המושכות ייקבע לפחות שנה מראש, כדי לאפשר ליושב ראש הוועדה והציבור להיערך לקראתו".

גדעון בר לב: מסמך רשמי של משרד הפנים.

דוד אזולאי: אפשר לראות את המסמך?

גדעון בר לב: כן, בהחלט.

גדעון בר לב: יש לציין כי בערד בניגוד לירוחם, מדובר בהקדמה – ירוחם, הדיון שהיה כאן, האריך את מועד הבחירות משנתיים לשלוש שנים, והאריכו להם בעוד שנתיים לחמש.

גדעון בר לב: בערד אתם מדברים, אפילו לא להשלים את השלוש שנים המינימליות, להקדים, מדוע?

גדעון בר לב: מדוע ערד דווקא?

גדעון בר לב: אתם, או חלק מכם, יודעים את התשובה.

גדעון בר לב: בדיון על ירוחם, בבג"ץ, אמר מנהל השלטון המקומי, כי הבעיה הכלכלית בירוחם נפתרה ביסודה, אך יש צורך לבנות מערכת ניהולית למועצה.

גדעון בר לב: איש לא בדק את זה, למה ירוחם בסדר חמש שנים, ההמלצה היתה להאריך, ובערד לא.

גדעון בר לב: האם יכול משרד הפנים לטעון כי ההחלטה היא ראויה סבירה ומידתית?

גדעון בר לב: בית המשפט קבע עוד שיש צורך בהעדפה, כי בנסיבות מסויימות יגבר הצורך בהעדפתם של צרכים ציבוריים על פני הערך של תיאום ובחירות במועד.

גדעון בר לב: הצורך בביסוס תשתית ניהולית יציבה ותקינה אשר תאפשר להנהלה או לנבחרת בבוא העת, לפעול להנהגת העיר, וכך הלאה.

גדעון בר לב: השופט זמיר קבע, לא רק חירויות האדם, ואף לא כבוד האדם, אלא גם רווחת האדם.

גדעון בר לב: דמוקרטיה בלתי יעילה, שאינה מצליחה לקיים סדר טוב, לא זו בלבד שהיא מחטיאה את מטרתה, אלא היא אף מסכנת את עצם קיומה.

גדעון בר לב: בעניין אחר קבע בית המשפט, כי על שר הפנים להפעיל את מערכת שיקוליו בצורה עניינית, תוך מתן משקל ראוי לכל אחד מהערכים ה- - - בסיומת דבריי, קבע בית המשפט שוב בעניין ירוחם, לא מכבר: "יש להמשיך בכהונת הוועדה, כדי לאפשר לבנות שדרת ניהול עירונית ולהשלים פרוייקטים לרווחת התושבים מבחינת "המתחיל במצווה אומרים לו גמור".

יעקב אדרי: אבל שם כולם היו בעד, זה השונה.

יעקב אדרי: מצפה רמון, כולם בעד.

יעקב אדרי: פה מה שאתה אומר, ואמרת דברים כל כך חשובים, אבל בסוף מה שאתה אומר - על אפכם וחמתכם אני רוצה להמשיך.

יעקב אדרי: על משרד הפנים, אתה יודע מה יהיה, זה חבל לי, זאת הבעיה בגדול.

גדעון בר לב: לא, אדוני השר לשעבר, אתה יודע את דעתי, את צורת הניהול באזור ערד חשובים מאוד.

גדעון בר לב: אני בדעה כי אין להקדים את מועד הבחירות בערד, ולאפשר לוועדה הממונה להשלים את כל מה שהיא עוסקת, כדי לאפשר להגיש לנבחרים שייבחרו את העירייה ואת העיר על מגש של כסף.

גדעון בר לב: הערה אישית מבחינתי האישית.

גדעון בר לב: אני באתי לנגב בהתנדבות.

גדעון בר לב: כפי שהאנשים יודעים, היו לי דברים אחרים בעסקים, ירדתי ממרכז הארץ, עליתי יותר נכון.

גדעון בר לב: עליתי לנגב מתוך משימה לאומית, והייתי אומר אפילו ציונית, זה לא דבר של גנאי.

גדעון בר לב: אני אחזור לביתי במרכז הארץ, דרך אגב, אני מתגורר בערד למי שלא יודע.

גדעון בר לב: מרבית הזמן אני נמצא שם.

גדעון בר לב: אני אחזור בכל עת למשפחתי במרכז הארץ, קרוב יותר לאור עקיבא, שאני מדי פעם הייתי נותן כל מיני מקל בכדורים.

גדעון בר לב: זאת בהתאם להמלצות הוועדה והחלטת משרד הפנים.

גדעון בר לב: אני לא נאחז בקרנות המזבח.

גדעון בר לב: אבל, טובת ערד גוברת על כל דבר אחר.

גדעון בר לב: תודה רבה.

יעקב אדרי: - - -להשלים ל-3 שנים.

גדעון בר לב: בין 3 ל-4 שנים.

דוד אזולאי: למען הדיוק.

דוד אזולאי: אדוני ציטט כאן מהמדריך ליושב ראש הועדה הממונה שיצא בפברואר 2009.

דוד אזולאי: אני חושב שזה לא מסמך מחייב.

גדעון בר לב: על ידי משרד הפנים.

גדעון בר לב: לא אמרתי שמחייב.

גדעון בר לב: אמרתי המלצה של משרד הפנים שהוכנה על ידי מינהל השלטון המקומי, והיא אומרת במפורש את מה שאמרתי מלה במלה.

דוד אזולאי: תודה רבה אדוני.

דוד אזולאי: אדוני, רן פינצי, בבקשה.

רן פינצי: מכובדיי, אני חייב להגיד שגדעון בר לב הוא מיושבי ראש הועדות הממונות המוצלחים ביותר שיש לנו.

רן פינצי: עבודתו בערד מצויינת, שלא יהיה ספק בכך, אם למישהו היה ספק בכך.

יעקב אדרי: אז מה שאתה אומר, שהגיע הזמן שלו ללכת.

רן פינצי: בצד השני אני אומר, ראו, אנחנו בוחנים - כל ההמלצות שדיברו פה על ירוחם, ובניית השדרה הניהולית, בסוף מצטטים אמירות שלי.

רן פינצי: זה המלצות שיצאו מהמינהל לשלטון המקומי, ואנחנו חתומים עליהם, אני חתום עליהם.

רן פינצי: אנחנו בודקים את כל הועדות הממונות, את כל 23 הוועדות הפועלות היום.

רן פינצי: אנחנו בודקים כל הזמן האם אפשר להעביר אותן לידי הנבחרים בכל רגע נתון, או בכל חציון או כל רבעון, תלוי בוועדה או ברשות המקומית.

רן פינצי: בערד, היות ונתוני הפתיחה היו נתונים טובים, רק הרשות הגיעה – נכון שהיה לה גרעון, ואני מקבל את התיקון של גדעון, הוא כבר אמר לי אותו בטלפון.

רן פינצי: הגרעון היה קצת יותר גבוה, הכל נכון.

רן פינצי: אבל עדיין מצבה של ערד עם הגרעון ועם מצבה כמו שהוא, מצויין, יחסית לרשויות מקומיות אחרות.

רן פינצי: הסיבה לפיזור לא היה מצבה הכלכלי הקשה – דרך אגב, בירוחם, שאנחנו מדברים עליה, נכון שבסוף היא פוזרה על תקציב, אבל הבשר שם היה גם מצב כלכלי או קריסה כלכלית של רשות מקומית.

רן פינצי: רוב הועדות הממונות היום, זה בשל קריסה כלכלית, אי עמידה בתכנית הבראה, חוסר יכולת לתפקד של ראש הרשות.

רן פינצי: בערד המצב היה קל יותר מלכתחילה, כדוגמת רשויות אחרות, הבחירות שם תהיינה ב-2013 במועד הבחירות הקרוב.

רן פינצי: יש רשויות לא מעט שיהיו לפני כן רק ב-2010.

רן פינצי: צריך לצאת על באקה-ג'ת, מעלה עירון וזמר, נמצאות בהליכי דיון אלה ואחרות.

רן פינצי: לבג"צ הצהרנו גם על באקה-ג'ת, במעלה עירון אני חייב תשובה לבית המשפט.

גדעון בר לב: אתה עושה צחוק ממני, באקה-ג'ת זאת רשות שאני איחדתי והיא התפרקה, ואז הולכים - - -

רן פינצי: היא עוד לא התפרקה.

דוד אזולאי: באקה-ג'ת לא התפרקה.

דוד אזולאי: לא התפרקה, ולא מפרקים אותה.

דוד אזולאי: זה לא על סדר היו בכלל.

רן פינצי: מונתה שם ועדה ממונה.

גדעון בר לב: לכמה שנים מכהנת הועדה שם?

רן פינצי: שם הם פוזרו על רקע של תקציב וחוסר יכולת לתפקד.

רן פינצי: כל העילות כשרות בפני החוק.

רן פינצי: שלוש העילות לפיזור - - -

דוד אזולאי: בבקשה, אל תכנס לוויכוח.

רן פינצי: 3 העילות שוות בפני החוק של הפיזור.

רן פינצי: אבל הזמן שצריך להשאיר את הוועדה, את הרשות המקומית כפיקדון בידי ועדה ממונה שתסדיר את הדברים, ותיתן בסיס איתן ונוח לנבחרים, כי בסופו של דבר אנחנו צריכים להחזיר את זה לנבחרים.

איתן כבל: זה ברור, אין ויכוח.

רן פינצי: לכן בערד המצב היה מצב קל, לקח מעט זמן לתקן אותו, מה גם שגדעון עשה את זה בהצלחה מרובה.

רן פינצי: אנחנו אומרים עוד חצי שנה אפשר להחזיר את הרשות לתושבים.

רן פינצי: ערד לא תהיה תל אביב או הרצליה בעוד חצי שנה, זה ברור לנו מבחינת האיתנות הפיננסית.

אריה ביבי: אני מת על צורת הזיקית שלכם.

אריה ביבי: זה משהו.

רן פינצי: אני מודה לאדוני על המחמאה.

רן פינצי: היא לא תהיה לא תל אביב ולא הרצליה, אבל היא תהיה במצב איתן שאפשר לנהל אותה על ידי נבחרים.

רן פינצי: באשר להערה של גדעון על החשב המלווה.

רן פינצי: היות ותיכנס נבחרת חדשה ללא שום רציפות, כי בעצם הנבחרים הקודמים עזבו לפני יותר משנתיים, אנחנו אומרים בואו נכשיר חשב מלווה, גורם יציב אחד שיוכל ללוות.

רן פינצי: לא צריך ללוות את גדעון, כמו שהוא אמר, הוא יכול ללוות את החשב הרבה מאוד לפניי.

רן פינצי: אנחנו רוצים שיהיה מישהו שילמד את הרשות המקומית לפני שמגיעה הוועדה הנבחרת, כדי שיוכל ללוות אותה כיברת דרך להתוות לה את הבסיס, כדי שיוכלו לרוץ קדימה בביטחה.

רן פינצי: היתה פה עוד שאלה על ה-150 יום.

רן פינצי: 150 יום זה המועד הנדרש כדי להקים ספר בוחרים.

דוד אזולאי: עד 150 יום.

רן פינצי: עד 150.

רן פינצי: זה לא יהיה פחות.

רן פינצי: 150 זה המועד הנדרש להקמת ספר בוחרים.

דוד אזולאי: השאלה שלי היא, מתי משרד הפנים מתכוון לערוך את הבחירות?

רן פינצי: כפי שכתוב פה, 13 באפריל ועוד 153 ימים, בהנחה שהגענו למועד הקרוב אחרי ה-150 ימים.

יעקב אדרי: זאת אומרת, זה לא יהיה פחות מ-150 ימים.

רן פינצי: זה לא יהיה פחות מ-150 ימים מפני שחוקית צריך להקים ספר בוחרים.

דוד אזולאי: אני לא מסכים איתך, אני מכיר מצבים שכבר עשו את זה פחות.

דוד אזולאי: בוא לא ניכנס איתך לויכוח.

דוד אזולאי: אם זו ההחלטה של הצוות המקצועי אני משאיר לכם את זה, אבל הנושא הזה שווה בדיקה, רני.

רן פינצי: חברים, זו המלצת הגורמים המקצועיים.

רן פינצי: זו גם בקשת השר.

דוד אזולאי: רבותיי, אני רוצה לומר את דעתי בעניין.

דוד אזולאי: אני חושב שיש פנייה של הצוות המקצועי במשרד, פנייה של השר להקדים את מועד הבחירות.

דוד אזולאי: אנחנו כוועדה בגדר ממליצים, צריכים להבין שכאשר הצוות המקצועי ממליץ על דבר כזה, אנחנו צריכים לכבד את זה מהסיבה הפשוטה, כי אם נחליט אחרת יהיה קצת קשה לתפקד גם לשר, גם למועצה.

דוד אזולאי: זה גם פגיעה בדמוקרטיה, מעירים לי פה, שזה נושא לא פחות חשוב.

דוד אזולאי: רבותיי, אני מציע שכרגע נעמיד להצבעה מי בעד להמליץ לשר על הבחירות ב-13 באפריל 2010.

דוד אזולאי: ה צ ב ע ה בעד – 5 נגד – 1 נמנעים – אין ההצעה להמליץ לשר על הבחירות ב-13 באפריל 2010 נתקבלה.

דוד אזולאי: בעד 5, נגד 1, לפיכך ההצעה עוברת.

דוד אזולאי: אני מבקש גם התייעצות סיעתית בעוד חמש דקות תהיה הצבעה על התייעצות סיעתית.

דוד אזולאי: סליחה, אני חוזר בי.

דוד אזולאי: הישיבה נעולה.